**Περιγραφή βασικού θεωρητικού πλαισίου υποστήριξης του προγράμματος (έως 300 λέξεις)**

Για τα Ανθρώπινα Δικαιώματα, γενική παραδοχή ως αξίωμα αποτελεί το δεδομένο πως απορρέουν από το Φυσικό Δίκαιο και την Ανθρώπινη Φύση. Η Ευρωπαϊκή Ένωσης (ΕΕ), εγκαθιδρύοντας μία διαρκώς στενότερη σχέση μεταξύ των λαών και των πολιτών της, αποφάσισε να ορίσει ένα ειρηνικό μέλλον θεμελιωμένο σε κοινές αξίες και στη βάση αυτή δημιούργησε τον Χάρτη των Θεμελιωδών Δικαιωμάτων της ΕΕ (Επίσημη Εφημερίδα της Ευρωπαϊκής Ένωσης, 2012), που ολοκληρώνεται με 54 άρθρα και όπου συγκεκριμένα το 14ο άρθρο αναφέρεται στην εκπαίδευση.

Ειδικότερα η σχέση ανάμεσα στα Ανθρώπινα Δικαιώματα (ΑΔ), και την εκπαίδευση θα μπορούσε να χαρακτηριστεί πολυδιάστατη διότι μέσω αυτής, η οποία και θεωρείται ως βασικό Ανθρώπινο Δικαίωμα, μπορούν να προαχθούν και άλλα ΑΔ (Smith, 2005). Για την κοινωνία της μάθησης και ειδικότερα της εκπαίδευσης σε όλες της τις μορφές, κυρίως στην τυπική, σημαίνοντα ρόλο καλείται να διαδραματίσει η μεθοδική και στοχευόμενη καλλιέργεια γνωστικών, μεταγνωστικών δεξιοτήτων για να επιτρέψει σε κάθε εκπαιδευόμενο να καταστεί ανεξάρτητα σκεπτόμενος και ενεργός πολίτης του 21ου αιώνα (Beetham & Sharpe, 2007 · Binkley et al., 2012), (Partnership for 21st Century Skills, 2009). Υποστηρίζεται πως η εκπαίδευση για τα Ανθρώπινα Δικαιώματα (ΑΔ) απεγκλωβίζει τους/τις μαθητές/τριες από ταυτίσεις με τοπικές ή εθνικές ταυτότητες και τους/τις ενθαρρύνει να αντιληφθούν σφαιρικά τον ρόλο τους ως παγκόσμιων πολιτών, δίνοντας έμφαση στο «ανήκειν» της ανθρωπότητας. Λόγος, για τον οποίο οι Osler και Starkey (2005: σελ. 14), θεωρούν ότι οι πολιτικά εγγράμματοι πολίτες πρέπει να έχουν γνώση και κατανόηση των ανθρωπίνων δικαιωμάτων.

Οι παραπάνω αναφερόμενες συνθήκες πρέπει να διασφαλίζονται και να ενισχύονται δια βίου προκειμένου οι «παγκόσμιοι πολίτες» να μπορούν να ανταπεξέλθουν σε ικανό βαθμό στην πολυπλοκότητα και την αβεβαιότητα ενός νέου σύγχρονου κόσμου. Σήμερα στην εκπαίδευση σύμφωνα με τους (Πετροπούλου Ο., Κασιμάτη Α. & Ρετάλης Σ., 2015), οι δεξιότητες του 21ου αιώνα για να καλλιεργηθούν απαιτούν σύγχρονα περιβάλλοντα μάθησης που θα εδράζονται σε καινοτόμες παιδαγωγικές προσεγγίσεις όπως η συνεργατική και η διερευνητική μάθηση, η επίλυση προβλημάτων κ.α. και θα προωθούν: α) τη συνοικοδόμηση της γνώσης των εκπαιδευομένων μέσω της γόνιμης συνεργασίας και επικοινωνίας, β) την αλληλεπίδραση και τη συνεργασία, γ) την ανάπτυξη της κριτικής και δημιουργικής σκέψης, δ) την καλλιέργεια της μετάγνωσης, ε) τη διαθεματική, τη διεπιστημονική και τη βιωματική προσέγγιση της γνώσης, και στ) την αξιοποίηση των ψηφιακών τεχνολογιών ως εργαλείο εμπλουτισμού της μαθησιακής διαδικασίας.