Οδηγίες για τον/την εκπαιδευτικό - 5ο εργαστήριο

Λαμβάνουμε υπόψη ότι η έκφραση κάποιων συναισθημάτων μπορεί να είναι δύσκολη ή ακόμα και να προκαλέσει αναστάτωση. Είναι απαραίτητο να βεβαιωθούμε ότι γίνεται σεβαστή η ελευθερία έκφρασης ή μη του καθενός. Εάν χρειαστεί, διακόπτουμε οποιαδήποτε δραστηριότητα φέρνει κάποιον σε δύσκολη θέση ή τον κάνει να νιώθει άβολα.

1. Με βάση τις ζωγραφιές, τα παιδιά μπορούν αρχικά να συζητήσουν τους πιθανούς λόγους

φυγής της Ειρήνης. Ενθαρρύνουμε τα παιδιά να μιλήσουν για τους φόβους τους, τονίζοντας

την ποικιλία και την καθολικότητα κάποιων απ’ αυτούς (π.χ. το φόβο για τα τέρατα, το σκοτάδι, τους κεραυνούς, τους εφιάλτες, κάποιες ταινίες, να μείνει κανείς μόνος κ.λπ.).

2. Στη συνέχεια καλούμε κάθε παιδί να ζωγραφίσει τους φόβους του σε ένα χαρτί μεγέθους

ταχυδρομικής κάρτας και να βάλει σ’ αυτό το όνομά του.

3. Συγκεντρώνουμε τις ζωγραφιές, τις ομαδοποιούμε ανάλογα με το είδος του φόβου (π.χ. ομάδα α: φόβος για το σκοτάδι, ομάδα β: φόβος να μείνεις μόνος κ.ο.κ.) και θέτουμε το ερώτημα: «Τι θα κάνατε για να καταπολεμήσετε το φόβο σας για…;» Κάθε ομάδα πρέπει να ζωγραφίσει ή να γράψει διάφορους τρόπους, με τους οποίους αντιμετωπίζει κανείς τους φόβους του (μιλάει γι’ αυτούς, τους ζωγραφίζει κ.λπ.).

4. Σηκώνουμε ψηλά στην τάξη την εικόνα της φυγής της Ειρήνης (που βρίσκεται στο εκπαιδευτικό υλικό 5ο εργαστήριο) Βάζουμε τις ζωγραφιές των διαφόρων φόβων στην αριστερή πλευρά (κοντά στο σπίτι που καίγεται). Στη δεξιά πλευρά βάζουμε τις απαντήσεις που έδωσαν τα παιδιά και ξεκινάμε τη συζήτηση.

5. Δημιουργούμε μια «Φαγομηχανή Φόβου». Αυτή μπορεί να κατασκευασθεί με ένα μεγάλο

χάρτινο κουτί, το οποίο θα διακοσμήσουν τα παιδιά. Εάν τα ίδια το επιθυμούν μπορούν να

διώξουν τους φόβους τους πετώντας τις ζωγραφιές τους μέσα στη φαγομηχανή. Αλλιώς οι

ζωγραφιές μπορούν να σκιστούν και να ανακυκλωθούν.

Από το βιβλίο: Unhcr (2014), Δραστηριότητες βιωματικής μάθησης στα ανθρώπινα δικαιώματα και στα δικαιώματα των προσφύγων. Ύπατη Αρμοστεία του ΟΗΕ για τους Πρόσφυγες (UNHCR). Επιλογή ύλης, μετάφραση και προσαρμογή: Μαρία Νομικού, Φαίη Ορφανίδου (Πρωτοβάθμια Εκπαίδευση) Νάσια Χολέβα (Δευτεροβάθμια Εκπαίδευση) Επιμέλεια κειμένου: Σοφία Κουτσού.